Malta tinsab imħassba dwar it-tensjoni li żviluppat fir-reġjun tal-Golf Għarbi bejn l-Iżrael u l-Iran. Ilbieraħ il-Ministru Iżraeljan għad-Difiża Benny Gantz wissa li pajjiżu lest li jattakka lill-Iran. "Wasalna f'punt li rridu nieħdu azzjoni militari kontra l-Iran," qal Gantz. B'reazzjoni għat-theddida Iżraeljana, kelliem għall-Iran iddikkjara li jekk ikun hemm attakk kontra pajjiżu, l-Iran se jirrispondi b'mod qawwi. Saeed Khatibzadeh iddeskriva t-theddida ta' Gantz bħala ksur sfaċċat tal-liġi internazzjonali. Iżrael qiegħed iżomm responsabbli lill-Iranjani għall-attakk fuq it-tanker taż-żejt Mercer Street li seħħ il-ġimgħa l-oħra. Fl-attakk mietu żewġ persuni. L-Iran ċaħad kwalunkwe involviment f'dan l-attakk. Minkejja dan, anke l-Istati Uniti u r-Renju Unit qed iwaħħlu fl-Iran. Fi stqarrija, il-Ministeru għall-Affarijiet Barranin u Ewropej ta' Malta qal li bastmenti li joperaw b'mod paċifiku fl-ibħra internazzjonali m'għandhomx jiġu attakkati. Il-Ministeru żied jgħid li l-liġi internazzjonali għandha tiġi rrispettata biex is-sigurtà tal-bastimenti tkun garantita. Fl-istess stqarrija, il-Ministeru qal li Malta qed tħeġġeġ lill-partijiet involuti biex ma jkomplux jintensifikaw l-azzjoni militari, sabiex titnaqqas it-tensjoni. .td_uid_3_611221ce7ce82_rand.td-a-rec-img{text-align:left}.td_uid_3_611221ce7ce82_rand.td-a-rec-img img{margin:0 auto 0 0}